Heis

En **heis** er en mekanisk innretning som brukes til å transportere personer eller gods mellom forskjellige nivåer i en bygning eller struktur. Heiser er en essensiell del av moderne arkitektur, spesielt i høyhus, og de finnes i ulike typer tilpasset spesifikke formål, fra personheiser til vareheiser og spesialiserte løfteinnretninger.

## Virkemåte
Moderne heiser fungerer vanligvis ved hjelp av en elektrisk motor som driver et motvektssystem og en stålvaier for å heve eller senke heiskabinen. Motoren er ofte plassert i et maskinrom over heissjakten. Motvekten balanserer vekten av kabinen og dens last, noe som reduserer energiforbruket. En styreenhet regulerer bevegelsen, og sensorer overvåker posisjon og sikkerhet. Hydrauliske heiser, som brukes i lavere bygninger, benytter en væskepumpe for å bevege en stempelmekanisme som hever og senker kabinen. Begge systemene er utstyrt med nødbremser og andre sikkerhetsmekanismer for å sikre trygg bruk. 

## Historie

* I 1833 ble en heisanordning installert i en gruve ved Zellerfeld i Tyskland; anordningen ble kalt fahrkunst og ble brukt til å frakte folk ned og opp fra gruvene. En fahrkunst bestod av to parallelle stenger som var forsynt med trinn, stengene gikk opp og ned i motsatt retning og man kunne stige fra stang til stang å på den måten bevege seg ned eller opp.
* 1853: Det store teknologiske gjennombruddet for moderne heisinnretninger kom ved amerikaneren Elisha Graves Otis sin oppfinnelse av fangapparatet i 1853, noe som forhindret at heisen ville falle ned ved brudd på bæremidlene.
* 1857: Verdens første kommersielle heis blir introdusert i et kjøpesenter i New York. Før dette ble heiser kun benyttet innen industri da de ble oppfattet som altfor utrygge blant folk flest. Dette endret seg etter nødbremsen til Otis ble standard i heiser.
* 1866:  Den britiske arkitekten Peter Ellis tok ut patent på patenosterheisen i 1866.
* 1880: Werner von Siemens demonstrerer den første elektrisk drevne heisen.
* 1896: Norges første registrerte heisanlegg i Kristiania.
* På slutten av 1800-tallet fant man opp en type dampdrevet vinsj som revolusjonerte heisingen av malm opp fra gruvene. Før det hadde hestevandringer blitt brukt til dette.
* Otis Elevator Co. introduserer den første moderne elektriske heisen i 1902.
* To år senere, i 1904, blir den første kommersielle elektriske heisen installert i New York. En kombinasjon av elektronikk og mekanikk gjorde den hydrauliske heisen overflødig.
* For å komme opp en høydeforskjell på 66,2 meter på Canal du Centre, som forbinder elvene Maas (Meuse) og Schelde, ved Hainaut i Belgia, ble det bygget 4 båtheiser på kanalen. Den først på 15,4 meter ved Houdeng-Goegnies ble åpnet i 1888, og de andre tre heisene som hver er 16,93 meter høye, åpnet i 1917. Båtheisen er på UNESCO sin  verdensarvliste. Det finnes også andre gamle båtheiser som båtheisen ved Niederfinow i Brandenburg i Tyskland, fra 1934.

Den første heisen med knapper kom i 1892, elektronisk kontroll i 1924, automatiske dører i 1948, og i 1950 i Atlantic Refining Building i Dallas, ble den første førerløse heisen installert. I 1962 kom den fullautomatiske heisen.

Det finnes også utendørs heiser, som den 326 meter høye Bailong-heisen i Kina som stod ferdig i 2002, som verdens høyeste utendørs heis ifølge Guinness World Records. En annen kjent utendørs heis er Elevador de Santa Justa i Lisboa.

## Sikkerhet

Alle heiser er utstyrt med sikkerhetsanordninger som forhindrer at heisen overskrider sin nominelle hastighet. For elektriske tauheiser innebærer dette ofte bruk av et fangapparat, som aktiveres av en overhastighetsbegrenser for å stanse heisen ved uregelmessigheter. Høyhastighetsheiser, som er konstruert for betydelig høyere hastigheter, beveger seg langt raskere enn konvensjonelle heiser og har tilsvarende avanserte sikkerhetssystemer tilpasset deres ytelse.

Regelverket for heiser omfatter periodiske inspeksjoner, sertifisering og vedlikehold for å sikre sikker og pålitelig drift, i samsvar med nasjonale og internasjonale standarder som NS-EN 81-20 og NS-EN 81-50.

## Galleri


Fil:Paternosterlift Oslo.jpg|Paternosterheis i Schweigaardsgate 34C, Oslo
Fil:Mathiss - Hallwylska museet - 87002.tif|Matheis
Fil:Hotel elevators 1.jpg|Hotellheiser
Fil:Aircraft elevator USS Kitty Hawk.jpg|Flyheis på hangarskipet USS «Kitty Hawk»
Fil:Funiculaire de Montmartre (4463203227).jpg|Heisen opp til Montmartre
Fil:Slope mine car in Sulitjelma show mines.jpg|Personheis i Sulitjelma gruven
Fil:FalkirkWheelSide 2004 SeanMcClean.jpg|Falkirk Wheel roterende båtheis i Skottland
Fil:Aerial view of Strépy-Thieu boat lift 3.jpg|Strépy-Thieu båtheis i Belgia
Fil:Autoturm von Innen.jpg|Parkeringshus med automatisk bilheis i Wolfsburg
Fil:Automatic parking facility at jerusalem.jpg|Parkeringshus med bilheis i Jerusalem
Fil:Nissan Siam Surin Service Thailand.JPG|Løftebukk for biler
Fil:Kone EcoDisc.jpg|Drivmekanismen til en heis av typen Kone EcoDisc


## Se også
* Koppelevator
* Romelevator
* Rulletrapp
* Stolheis
* Trappeheis
* Trampe (sykkelheis)
* Paternosterheis
* Lift
* Sluse
* Kabelbane
* Taubane

## Referanser


## Eksterne lenker
*